Lausunto aiheesta "Ehdotus komission direktiiviksi direktiivin 90/388/ETY muuttamisesta matkaviestinnän ja henkilökohtaisen viestinnän osalta"



Virallinen lehti nro C 039 , 12/02/1996 s. 0047



Lausunto aiheesta ehdotus komission direktiiviksi direktiivin 90/388/ETY muuttamisesta matkaviestinnän ja henkilökohtaisen viestinnän osalta (96/C 39/10) Komissio päätti 3. elokuuta 1995 pyytää Euroopan yhteisön perustamissopimuksen 198 artiklan mukaisesti talous- ja sosiaalikomitean lausunnon edellä mainitusta ehdotuksesta. Liikenne- ja tietoliikennejaosto, joka vastasi komitean aihetta käsittelevästä työstä, asetti valmisteluryhmän tutkimaan asiaa ja nimitti esittelijäksi Michael Mobbsin. Talous- ja sosiaalikomitea nimitti Michael Mobbsin yleisesittelijäksi ja hyväksyi lausunnon suurella äänten enemmistöllä yhden pidättyessä äänestämästä 330. täysistunnossaan (22. marraskuuta 1995 pidetyssä kokouksessa). 1. Johdanto 1.1. Komission 28. kesäkuuta 1990 antamalla direktiivillä 90/388/ETY poistettiin televiestintä-, dataliikenne- ja yksityisten äänipuhelinliikennepalvelujen tarjontaan kohdistuneet rajoitukset. Direktiiviä on pidetty EU:n televiestintämarkkinoiden vapauttamispyrkimysten kulmakivenä. 1.2. Neuvoston 22. heinäkuuta 1993 antamalla televiestintämarkkinoiden jatkokehittelyä koskevassa päätöslauselmassa 93/C 213/01 määritettiin EU:n lainsäädännöllisen kehityksen puitteet. Täydelliseen vapauttamiseen oli pyrittävä 1. tammikuuta 1998 mennessä (joillekin jäsenvaltioille tosin myönnettiin pidempiä siirtymäkausia). Päätöslauselmassa todetaan, "että direktiivi 90/388/ETY [...] on pyrittävä toteuttamaan mahdollisimman nopeasti ja tehokkaasti". 1.3. Komissio julkaisi 27. huhtikuuta 1994 vihreän kirjan otsikolla Towards the Personal Communications Environment: Green Paper on a common approach in the field of mobile and personal telecommunications in the European Union, COM(94) 145. 1.4. Komitealta pyydettiin asiasta lausuntoa, jonka se antoi syyskuussa 1994 (). Lausunnossa todettiin mm. seuraavaa: 1.4.1. Komitea on tyytyväinen vihreään kirjaan (3.1). 1.4.2. Samalla kun komitea ilmaisi tukevansa vihreää kirjaa se totesi, että monessa jäsenvaltiossa oli vielä huomattavaa muutostarvetta (3.3). 1.4.3. Matkaviestintä on nopeasti kasvava ala ja sen voidaan olettaa tarjoavan etuja koko Euroopan talouselämälle (3.6). 1.4.4. Operatiiviset ja säädöstoimet on voitava erottaa toisistaan. Tehokkaasti toimivien kansallisten sääntelyviranomaisten (National Regulatory Authority, NRA) on pystyttävä takaamaan lakien ja asetusten noudattaminen (3.6.1). 1.4.5. Toimilupajärjestelmien, -termien ja -ehtojen on oltava avoimia ja yhtäläisesti sovellettavia (4.2). 1.4.6. Palvelujen tuottajien toiminnan on mukauduttava kansallisiin perinteisiin ja käytänteisiin (4.3). 1.4.7. Yhteenliittämismahdollisuutta on pyrittävä helpottamaan (4.4). (Huom.: Asiaa käsitellään komission direktiiviehdotuksessa KOM(95) 379. Komitea valmistelee aiheesta lausuntoa). 1.4.8. Uusilla operaattoreilla on oltava oikeus omien perusrakenteidensa perustamiseen (4.5). 1.4.9. Tarvetta oikeudenmukaiseen kilpailuun olisi pitänyt käsitellä laajemmin, jotta voidaan välttää päällekkäisten tukien riskit ja todennäköisyys (4.9.1). 1.4.10. Lausunnossa suhtauduttiin epäillen komission esittämiin mahdollisuuksiin päästä kolmansien maiden markkinoille. (4.9.5.1). 1.4.11. Neuvoston ja komission on asetettava työhön- ja uudelleenkoulutukseen liittyvät kysymykset ensisijaisten toimiensa joukkoon (4.11.2). 2. Komission ehdotus 2.1. Komission ehdotus SEC(95) 1382 final on jatkoa komission matka- ja henkilökohtaisen viestinnän neuvotteluprosessia käsittelevälle selonteolle, COM(95) 158 (ks. kohta 1.3). 2.1.1. Komissio totesi, että vaikka monista asioista oltiin lähes samaa mieltä, ratkaisemattomiakin ongelmia löytyi. 2.1.2. Useissa jäsenvaltioissa on jo saavutettu huomattavaa edistymistä ryhtymällä toimiin matkaviestinpalvelujen monopolien purkamiseksi. 2.2. Komissio ehdottaa jo aiemmin satelliittiviestintää koskevalla direktiivillä 94/46/ETY () muutetun komission direktiivin 90/388/ETY muuttamista edelleen liittämällä matka- ja henkilökohtainen viestintä direktiivin piiriin. 2.3. Komission toimia perustellaan ehdotetun direktiivin 19 kohdassa. 2.4. Komitea toteaa, että vaikka monet jäsenvaltiot ovat avanneet markkinoitaan matkaviestinpalvelujen tuottajille, alalla on vielä aivan liian paljon rajoituksia. Tämän vuoksi on ryhdyttävä välittömästi perustamissopimuksen 90 artiklan 3 kohdan mukaisiin toimiin, jotta alan kilpailun vapauttaminen voidaan taata 1. tammikuuta 1996 mennessä. Määräaikaa ehdotettiin matkaviestintää ja henkilökohtaista viestintää koskevan vihreän kirjan huomioon ottamisesta annetussa komission tiedonannossa COM(94) 492 final. 2.5. Komission ehdotusta voidaan soveltaa myös seuraavien käynnissä olevien toimien yhteydessä: televiestintämarkkinoiden kilpailun täydellinen vapauttaminen (komission 90 artiklan mukainen direktiiviehdotus C(95) 1843) (), televiestinnän yhteenliittäminen yhdenmukaisten palvelujen ja yhteensopivuuden takaamiseksi avoimen verkon tarjoamista (Open Network Provisions, ONP) koskevien periaatteiden mukaisesti (ehdotettu direktiivi KOM(95) 379) (). 2.6. Komission mukaan on mahdotonta hyväksyä mm. seuraavia rajoituksia: 2.6.1. Kielto käyttää muita kuin teleorganisaation järjestämiä perusrakenteita. 2.6.2. DCS 1800 -matkaviestinliikenteelle ei ole myönnetty toimilupia. 2.6.3. Tiettyjen matkaviestinpalvelujen tarjoaminen on annettu kansallisten teleorganisaatioiden erityisoikeudeksi. 2.6.4. Tiettyjen taajuuksien käytön perusteeton rajoittaminen, mikä koskee myös digitaalisia eurooppalaisia johdottomia telepalveluja (DECT). 2.6.5. Vaikka toimilupia on myönnetty kilpaileville matkaviestinoperaattoreille, jotkut ovat saaneet niitä edullisemmin ehdoin kuin toiset. 2.6.6. Yksinoikeuksia on yleensä myönnetty jo ennestään johtavassa markkina-asemassa oleville operaattoreille. 2.6.7. Matkaviestinoperaattorien yhteenliittymisen on tapahduttava kansallisten teleorgaanisaatioiden perusrakenteiden välityksellä. 2.7. Komission mukaan edellä esitetyn kaltaiset käytänteet rajoittavat vapaata ja oikeudenmukaista kilpailua ja ne on pyrittävä poistamaan (joillekin jäsenvaltioille voidaan myöntää poikkeavia siirtymäaikoja perusrakenteen kehittymättömyyden perusteella). 2.8. Komission 1. tammikuuta 1996 voimaan astuvan ehdotuksen myötä on tarkoitus toteuttaa seuraavia toimia: 2.8.1. Matkaviestinoperaattoreille myönnetään mahdollisuus oman perusrakenteen rakentamiseen sekä kolmannen osapuolen perusrakenteen käyttöön tai jakamiseen. 2.8.2. Matkaviestintää koskevat yksin- ja erityisoikeudet on purettava. 2.8.3. Toimilupia on myönnettävä digitaalisten GSM-, DCS 1800- ja DECT-palvelujen aloittamiseksi siellä missä näin ei vielä ole menetelty. 2.8.4. Matkaviestinverkkojen suoraa yhteenliittämistä koskevat rajoitukset on poistettava, ja myönnettävä oikeus liittyä yleiseen kiinteään televiestintäverkkoon. 2.8.5. Toimilupia on myönnettävä avoimin ja yhtäläisin perustein, ja niiden lukumäärän rajoittamisen tulee perustua olennaisiin vaatimuksiin, kuten taajuuksien tehokkaan käytön varmistamiseen, suhteellisuusperiaatteen mukaisesti. 3. Yleistä 3.1. Komission ehdotus on osa sen televiestintämarkkinoiden täydelliseen vapauttamiseen 1. tammikuuta 1998 mennessä tähtäävää strategiaa. Tavoitteen saavuttaminen edellyttää oikeudellisten puitteiden tarkistamista riittävissä ajoin ennen asetettua määräpäivää. 3.2. Matkaviestintä- ja henkilökohtaisten viestintäpalvelujen täydellinen vapauttaminen on vielä keskeneräisistä töistä merkittävimpiä. Matkaviestintäalan toiminta on sallittua lähes kaikissa jäsenvaltioissa, mutta komission mukaan alalla ei ole riittävästi kilpailua. 3.3. Komission ehdotusta voidaan pitää tervetulleena. Kaikkien jäsenvaltioiden ei kuitenkaan voida olettaa pystyvän pitämään kiinni tammikuun 1. päiväksi 1996 asetetusta määräajasta, minkä vuoksi saattaa olla tarpeen myöntää ylimääräisiä siirtymäaikoja kohdassa 1.2 mainittujen siirtymäaikojen tapaan. 3.4.1. Monet jäsenvaltiot ovat jo ilmoittaneet komissiolle mahdollisuuksistaan noudattaa tammikuun 1. päiväksi 1996 asetettua määräaikaa. Ehdotusten mukaan suositeltavampi vaihtoehto olisi 1. tammikuuta 1998; erityisesti siksi, että tämä lisäisi matkaviestintäalan kilpailua äänen ja perusrakenteiden täydellisen vapauttamisen myötä. Samassa yhteydessä todetaan, että lainsäädännölliset toimet ehdittäisiin saattaa päätökseen, ja että esimerkiksi GSM:n käyttämä taajuuskaista 900 MHz voitaisiin puhdistaa kaikesta muusta liikenteestä kuten TAC-järjestelmäliikenteestä (Total Access Communication Systems). 3.4.2. Lisäksi huolenaiheena on tarve antaa kiinteitä verkkoja käyttäville operaattoreille mahdollisuus taksojen tarkistamiseen, jotta voidaan varmistaa, etteivät uudet operaattorit epäoikeudenmukaisesti "kuori kermaa päältä", ts. haali tuottavia asiakkaita ilman kiinteitä verkkoja käyttävien operaattoreiden palveluvelvoitteita. 3.4.3. Muutamat jäsenvaltiot olettavat tarvitsevansa aikaa joko mukautettavissa olevan säädösjärjestelmän toteuttamiseksi tai neuvotteluihin kolmansien maiden kanssa taajuuskaistojen puhdistamiseksi, jotta voidaan välttää direktiiviehdotuksen mukaisten palvelujen häiriötön toiminta. 3.4.4. Komitea ottaa huomioon 4 artiklassa mainitut ehdot (voimaan astuminen ja osittainen kumoaminen) ja esittää komissiolle huolensa siitä, että televiestintäpalvelujen kilpailun kehittämisen tulee tapahtua harkitusti ja yhteiskunnalliset vaikutukset huomioon ottaen. Komitea on kuitenkin sitä mieltä, että alustavasti tammikuun 1. päiväksi 1996 sovitusta määräpäivästä on pidettävä kiinni ja että niihin jäsenvaltioihin, joille tästä aiheutuu ongelmia, voidaan soveltaa 4 artiklaa. 3.5.1. Koska komissio on käynnistänyt useita 90 artiklaan perustuvan direktiivin mukaisia televiestinnän vapauttamiseen pyrkiviä toimia, on väistämätöntä, että nyt käsiteltävänä oleva komission ehdotus on paljolti samoilla linjoilla. Neuvoston komissiolle asettama aikataulu ei juurikaan jätä komissiolle valinnanvaraa. 3.5.2. Komissiolla on mahdollisuus vedota 90 artiklaan vapauttamis- ja yhtenäistämistoimien tasapainon takaamiseksi televiestintää koskevassa lainsäädännössä (vuoden 1989 poliittinen päätös). 3.5.3. Komitea on usein ollut tyytymätön 90 artiklaan perustuviin direktiiviehdotuksiin, koska komission ei tarvitse kuulla muita EU:n toimielimiä 90 artiklaa soveltaessaan. Tämän vuoksi komitea on tyytyväinen, että tällä kertaa siltä pyydettiin lausuntoa asiasta. 3.6. Matkaviestinalan kasvu on ollut (komission tietojen mukaan) keskimäärin 60 prosentin luokkaa. Komission tutkimusten mukaan Euroopassa on 38 miljoonaa matkaviestimien käyttäjää vuonna 2000 ja 80 miljoonaa vuonna 2010. Lisäksi on muistettava vientinäkymät alalla, jossa EU on jo nyt johtavassa markkina-asemassa. 3.7. Matkaviestimien uudet toiminnot, tuotannon ja perusrakenteiden luominen mukaan lukien, avaavat uusia työllistämismahdollisuuksia jäsenvaltioissa. Tämän voidaan olettaa helpottavan kiinteiden verkkojen puolella uusien tekniikoiden käyttöönoton vuoksi tapahtuvaa jatkuvaa työpaikkojen vähenemistä. Komitean aikaisemmassa raportissaan esittämä toteamus (ks. 1.4.11 edellä) siitä, että työpaikkoihin kohdistuvia taloudellisia vaikutuksia olisi ryhdyttävä tutkimaan mitä pikimmin, on yhä ikävä kyllä toteuttamatta. 3.8. Tällä hetkellä kaikki viittaa siihen, että matkaviestinmarkkinoiden laajeneminen ei ole johtanut eikä johtane jatkossakaan huomattaviin taloudellisiin menetyksiin kiinteiden verkkojen puolella, koska laajenemisen seurauksena myös näiden verkkojen käyttöastetta on voitu kasvattaa ja näin lisätä alan tuloja. 4. Erityistä 4.1. Komission direktiiviluonnoksen kohdat sisältävät pitkän luettelon joidenkin tai kaikkien jäsenvaltioiden epäonnistumisista yrityksissään avata televiestintämarkkinoitaan. Lisäksi niissä annetaan viitteitä siitä, miksi komissio on ryhtynyt nykyisiin toimiinsa. 4.2. Komitea on sitä mieltä, että asetuksissa ei pidä sitoutua tiettyyn tekniikkaan, vaan markkinavoimien on annettava päättää kulloinkin käytettävästä tekniikasta, jotta saavutetaan parhain mahdollinen kilpailukyky ja palvelutaso. Komission ei pidä määrätä käytettävästä tekniikasta esimerkiksi DECTin eduksi. 4.3. Erityishuomioita direktiiviluonnoksen 1 artiklasta 4.3.1. Määritelmät (1 artikla) "Olennaisiin vaatimuksiin" esitetty muutosehdotus on tyydyttävä, mutta sitä tulee laajentaa niin, että jäsenvaltioilla on mahdollisuus evätä matkaviestinnän ja/tai henkilökohtaisen viestinnän toimilupa johtavassa markkina-asemassa olevalta operaattorilta silloin, kun toimiluvan myöntämistä seuraavan kilpailun kehittymisen ja ylläpitämisen oletetaan olevan EU:n kilpailulainsäädännön vastaista. 4.3.2. Toimiluvat (3A artikla) 4.3.2.1. 3A artiklan ensimmäisen kohdan i. alakohdassa viitataan sekä olennaisiin vaatimuksiin että kaupan alan säännöksiin (3 artiklan määritelmien mukaisesti). Kilpailun varmistamiseksi perusrakenteiden ja palvelujen tarjoamisen ehtoja tulee laajentaa seuraavasti: operaattorien, erityisesti käyttämänsä perusrakenteen omistavien operaattorien, kiinteää verkkoa hyödyntävien operaattorien, lähetysaikaa välittävien jälleenmyyjien ja luettelopalvelujen sekä muita palveluja tarjoavien yritysten toiminnat tulee erottaa toisistaan, matkaviestinoperaattoreilla on oltava mahdollisuus käyttää minkä hyvänsä muun operaattorin verkkoa vähintään yhtä edullisin ehdoin kuin millä hyvänsä verkon omistavalla operaattorilla, sama koskee lähetysajan myyntiä palvelujen tuottajille, epäoikeudenmukaisten päällekkäisten tukien, kytkykauppojen sekä kaiken muun kilpailua estävä toiminta on kiellettävä. 4.3.2.2. 3A artiklan viimeistä kohtaa on tarkennettava siten, että teleorganisaatioon viitatessa tarkoitetaan myös sen tai niiden tytäryhtiöitä sekä muita kiinteässä yhteistyössä olevia yrityksiä ja yhtiökumppaneita. 4.3.2.3. Viimeisen virkkeen merkitys ei ole täysin selvä ja sen perusteella on mahdoton päätellä, koskeeko toteamus kaikkia jäsenvaltioita. Asiaan toivotaan lisäselvitystä. 4.3.2.4. Toimilupamaksujen määrityksen tulee tapahtua tasapuolisesti, ja koska toimilupamaksun suorittamista vaaditaan uusilta operaattoreita, kyseisten maksujen tulee koskea myös jo toimintansa aloittaneita operaattoreita; erityisesti silloin, kun nämä toimivat johtavassa markkina-asemassa olevan operaattorin kanssa yhteistyössä. 4.3.3. Taajuuksien saatavuus (3B artikla) Jäsenvaltioiden on vastattava vaadittavasta taajuuksien osoittamisesta. 4.3.4. Perusrakenteiden saatavuus (3C artikla) Jotkut operaattorit saattavat olla haluttomia oman perusrakenteen rakentamiseen. Tämä on epäselvyyksien välttämiseksi syytä mainita erikseen. 4.3.5. Verkkojen yhteenliittäminen (3D artikla) Tätä artiklaa voidaan pitää erityisen tärkeänä ja sitä on tarkasteltava verkkojen yhteenliittämistä koskevan komission työn yhteydessä (ks. kohta 2.5 edellä). 4.3.5.1. Ensimmäisen kohdan toinen virke tulee muotoilla seuraavasti: "Yleisiä palveluja tuottavilla matkaviestinoperaattoreilla on oltava oikeus tulla yhteenliitetyksi mihin hyvänsä hyödynnettävissä olevaan verkkoon toimiluvan myöntäneessä jäsenvaltiossa." 4.3.5.2. Ensimmäisen kohdan viimeisessä virkkeessä olisi suotavampaa käyttää ilmaisua "riittävä määrä" vähimmäismäärän sijaan. Vähimmäismäärän määrittäminen kaikille yhteenliittämistavoille etukäteen olisi lähes mahdotonta. Sen sijaan on tärkeää, että yhteenliittymiä on "riittävä määrä", jotta palvelun tuottaminen voidaan aloittaa. 4.4. Erityishuomioita direktiiviluonnoksen 2 artiklasta Edellä esitettyyn viitaten (ks. kohta 4.1) voidaan todeta, että komissio näyttää 2 artiklassa säätävän sellaisista asioista, jotka olisi suotavampaa jättää markkinavoimien päätettäväksi. Komitea hyväksyy direktiiviluonnoksen 2 artiklan pitäen sitä välttämättömänä seurauksena 3A iii artiklassa mainitulle periaatteelle "toimiluvan myöntämisen ehtojen ei tule sisältää epäoikeutettuja teknisiä rajoituksia". Uusia toimilupia tulisi itse asiassa myöntää avoimen menettelyn tuloksena kaikille hakijoille sulkematta pois mahdollisuutta, että nykyiset GSM-toimiluvat voidaan laajentaa DCS-tekniikkaan tavoitteena parhaimman saatavilla olevan tekniikan käyttö, osittain kuluttajien etujen mukaisesti. 4.5. Erityishuomioita direktiiviluonnoksen 4 artiklasta Edellä on jo viitattu (ks. kohta 3.4.1) tammikuun 1. päiväksi 1996 asetettuun määräaikaan. Kuitenkin 4 artiklan toisessa kohdassa todetaan, että jäsenvaltioille, joissa on vähemmän kehittyneet tai hyvin suppeat verkot, voidaan myöntää ylimääräistä perusrakenteiden täytäntöönpanoaikaa. Tämän pitäisi vastata kohdissa 3.4.1 3.4.4 esitettyihin varauksiin. 4.6. Terveys, turvallisuus ja ympäristö Komitea on tyytyväinen siihen, että komissio on käynnistänyt (direktiiviluonnoksen julkaisemisen jälkeen) erityistutkimuksen radiotaajuuksien aiheuttaman säteilyn vaikutuksista matkaviestimiä käyttävien terveyteen. Tämä alun perin komission vihreässä kirjassa, KOM(95) 145 lopull., esitetty seikka mainittiin myös komitean syyskuussa 1994 antamassa lausunnossa CES 1007/94. Komitea on tyytyväinen, että asiaan on vihdoin tartuttu. Bryssel, 22. marraskuuta 1995. Talous- ja sosiaalikomitean puheenjohtaja Carlos FERRER () EYVL N:o C 393, 31. 12. 1994, s. 64. () EYVL N:o L 268, 19. 10. 1994, s. 15. () Aiheesta valmistellaan komitean lausuntoa.